Θεσπίζει ελάχιστους κανόνες για την οργάνωση του χρόνου εργασίας των οδηγών συμπληρώνοντας τις διατάξεις του κανονισμού (ΕΚ) 561/2006, ο οποίος θεσπίζει κοινούς κανόνες για τον χρόνο οδήγησης και τις περιόδους ανάπαυσης των οδηγών. Οι διατάξεις της οδηγίας εφαρμόζονται για όλους τους "μετακινούμενους εργαζόμενους" που απασχολούνται από επιχειρήσεις εγκατεστημένες σε μια χώρα της ΕΕ για την εκτέλεση δραστηριοτήτων οδικών μεταφορών. Επίσης, εφαρμόζεται στους αυτοαπασχολούμενους οδηγούς. Ο "χρόνος εργασίας" περιλαμβάνει: την οδήγηση· τη φόρτωση και την εκφόρτωση· τη συνδρομή προς τους επιβάτες κατά την επιβίβαση και αποβίβασή τους από τα οχήματα· τον καθαρισμό και την τεχνική συντήρηση των οχημάτων· όλες τις άλλες εργασίες σχετικά με την ασφάλεια του οχήματος, των επιβατών ή του φορτίου, καθώς και την εκπλήρωση ορισμένων νόμιμων υποχρεώσεων που συνδέονται άμεσα με τη συγκεκριμένη μεταφορά (όπως οι τελωνειακές διατυπώσεις)· και οποιαδήποτε άλλη περίοδο κατά την οποία θεωρείται ότι ο οδηγός βρίσκεται εν ώρα υπηρεσίας. Ο μέγιστος εβδομαδιαίος χρόνος εργασίας ορίζεται στις 48 ώρες· ωστόσο, μπορεί να παραταθεί σε 60 ώρες, εφόσον δεν σημειώνεται υπέρβαση του μέσου όρου των 48 ωρών την εβδομάδα εντός χρονικής περιόδου 4 μηνών. Οι οδηγοί δεν πρέπει να εργάζονται πάνω από 6 ώρες χωρίς διάλειμμα. Τα διαλείμματα πρέπει να διαρκούν τουλάχιστον 30 λεπτά, εάν ο οδηγός εργάζεται από 6 έως 9 ώρες κατά τη διάρκεια μιας ημέρας. Οι κανόνες αυτοί λειτουργούν συμπληρωματικά με τις διατάξεις του κανονισμού (ΕΚ) αριθ. 561/2006, που προβλέπει μέγιστο χρόνο οδήγησης τις 4,5 ώρες χωρίς διάλειμμα ή ανάπαυση. Οι διατάξεις του κανονισμού (ΕΚ) αριθ. 561/2006 σχετικά με τις περιόδους ανάπαυσης διατηρούνται στην παρούσα οδηγία. Οι οδηγοί δικαιούνται ημερήσιες και εβδομαδιαίες περιόδους ανάπαυσης. Όταν εκτελούν νυκτερινή βάρδια, μπορούν να εργάζονται έως και 10 ώρες ανά 24ωρο. Η εφαρμογή της οδηγίας και του κανονισμού κατά την περίοδο 2011-2012 αναλύεται σε έκθεση της Επιτροπής του 2014. Στην έκθεση αυτή διαπιστώνονται ορισμένες βελτιώσεις στην εφαρμογή της νομοθεσίας. Ωστόσο, οι ελλιπείς πληροφορίες και οι ασυνέπειες των εκθέσεων που υπέβαλαν οι χώρες της ΕΕ δεν κατέστησαν δυνατή την εμπεριστατωμένη ανάλυση των επιπτώσεων στην οδική ασφάλεια ή την υγεία και την ασφάλεια των οδηγών. Η Ευρωπαϊκή Επιτροπή επεσήμανε ότι θα πραγματοποιήσει γενική αξιολόγηση της λειτουργίας των κοινωνικών διατάξεων στον τομέα των οδικών μεταφορών.